KUALA LUMPUR - Penjimatan air merupakan langkah paling efektif dalam menghadapi fenomena El Nino yang dijangka melanda negara bulan depan, demikian menurut pakar penyelidik.

Sehubungan itu mereka mencadangkan penduduk di Kuala Lumpur, Selangor dan Putrajaya memulakan tabiat berjimat cermat dalam penggunaan air mulai sekarang.

Timbalan Dekan (Akademik dan Hal Ehwal Pelajar) Pengajian Alam Sekitar, Universiti Putra Malaysia (UPM), Prof Madya Dr Ahmad Makmom Abdullah berkata tindakan penjimatan air boleh membantu dalam memastikan kapasiti empangan tidak susut secara mendadak ketika fenomena itu berlaku.

"Pengguna tidak boleh salahkah pihak pembekal air, sebab mereka cuba pelbagai inisiatif untuk meningkatkan kapasiti empangan termasuk bercadang untuk mengepam air dari lombong.

"Kita perlu berfikir secara realistik mulai sekarang bahawa krisis air akan berlaku dan apa penyelesaiannya bagi mengatasi perkara itu," katanya kepada Bernama.

Ahmad Makmom berkata krisis air pasti akan berulang kembali terutama di Lembah Klang disebabkan cuaca panas dan kering serta jerebu yang akan turut turut memberi impak kepada penyusutan air di empangan.

"Dalam keadaan udara kering sekarang yang disebabkan monsun barat daya, proses penyejatan air akan mnjadi lebih aktif.

"Tambah pula dengan kehadiran jerebu, ia akan memburukkan lagi keadaan kerana jerebu akan menganggu pembentukan awan. Bila tiada awan, tiada hujan akan berlaku.

"Disertai dengan jangkaan fenomena El Nino, sudah pasti kita akan alami krisis air," katanya.

Mengikut rekod terkini Lembaga Urus Air Selangor (Luas), kedudukan paras air di Empangan Sungai Selangor hanya 43 peratus dan ia membekalkan hampir 60 peratus bekalan air mentah bagi penduduk di Selangor dan Kuala Lumpur.

Ketua Pusat Penyelidikan dan Analisis Air (Alir), Universiti Kebangsaan Malaysia (UKM) Profesor Dr Yang Farina Abdul Aziz berkata mengikut statistik Suruhanjaya Perkhidmatan Air Negara (Span) pada 2012, penduduk Malaysia menggunakan purata 212 liter air seorang dalam sehari sebaliknya Pertubuhan Kesihatan Sedunia (WHO) mengesyorkan penggunaan 160 liter air seorang sehari.

"Jelas kita banyak membazir air dan perkara ini perlu dihentikan segera. Kalau tidak krisis air pasti akan berlaku kerana permintaan air semakin tinggi dari semasa ke semasa," katanya. - BERNAMA