BUTTERWORTH - Bekalan minyak masak di negeri ini akan ditambah sebanyak 10 peratus menjelang sambutan Hari Raya ini, kata Pengarah Pejabat Perdagangan Dalam Negeri, Koperasi dan Kepenggunaan Pulau Pinang Nawardi Saad.

Beliau berkata langkah itu dibuat bagi memastikan bekalan minyak masak terutama dalam peket satu kilogram mencukupi pada musim perayaan ini.

"Setakat ini tiada masalah bekalan minyak masak di negeri ini dan kami juga tidak menerima sebarang aduan daripada pengguna mengenainya, tetapi kami mengambil langkah bersiap sedia dengan menambah bekalan sebanyak 10 peratus berbanding 3,000 tan metrik sebulan sebelum ini," katanya hari ini.

Beliau berkata demikian kepada pemberita selepas mengadakan lawatan di kilang Keluarga Utara Sdn Bhd di Tingkat Perusahan Dua, Perai di sini yang mengeluarkan barang-barang keperluan seperti tepung gandum, beras, minyak masak, gula dan bihun.

Nawardi berkata selain kilang itu, pihaknya turut menjalankan pemeriksaan dan pemantauan terhadap 41 lagi kilang dan pemborong barang keperluan di negeri ini bagi memastikan barang-barang keperluan yang dikeluarkan mencukupi.

"Kami mendapat kerjasama yang baik dengan pemborong di negeri ini dan mereka juga bersedia untuk menambah bekalan barang-barang keperluan lain jika permintaannya meningkat.

"Tetapi setakat ini bahan keperluan lain seperti gula dan tepung gandum mencukupi, jadi orang ramai tidak perlu bimbang atau membuat pembelian panik dengan membeli berlebihan bagi mengelak barangan berkenaan terputus bekalan," katanya.

Ditanya berkenaan serbuan terhadap sebuah syarikat jualan langsung di Georgetown semalam, Nawardi berkata siasatan awal mendapati syarikat pemasaran pelbagai peringkat (MLM) itu baru memulakan operasi di negeri ini.

Sehubungan itu, beliau meminta orang ramai di negeri ini yang ditipu atau menjalankan perniagaan dengan syarikat berkenaan tampil membuat laporan bagi membolehkan pihaknya menjalankan siasatan lanjut.

"Setakat ini memang belum ada pengguna membuat laporan mereka ditipu dan kami percaya syarikat itu baru bertapak di sini dan sedang mencari mangsa mereka, tetapi tidak sempat," katanya.

Akhbar hari ini melaporkan Menteri Perdagangan Dalam Negeri, Koperasi dan Kepenggunaan Datuk Seri Hasan Malek berkata pihaknya sedang menyiasat dan  mendapatkan bukti berhubung kegiatan syarikat itu dan siasatan awal mendapati syarikat tidak berdaftar mengikut Akta Jualan Langsung dan Skim Anti-Piramid 1993. - BERNAMA