<p style="text-align: justify;">SERI ISKANDAR - Seorang lelaki ditahan polis kerana memiliki empat senapang angin yang mendakwa menyimpannya sebagai hobi.</p>
<p style="text-align: justify;">Ketua Polis Daerah Perak Tengah, Superitendan Mohamad Fakri Che Sulaiman berkata, lelaki berkenaan ditahan di rumahnya di Kampung Kubang Ikan, Titi Gantong di sini pada 14 Mei lalu.</p>
<p style="text-align: justify;">Menurutnya, lelaki berusia 35 tahun yang bekerja sebagai pengimpal dipercayai itu membuat sendiri senapang berkenaan menggunakan kayu dan besi.</p>
<p style="text-align: justify;">“Menerusi maklumat awam, kita telah menyerbu rumah suspek dan menjumpai empat senapang angin yang disorok di belakang almari di rumahnya.</p>
<p style="text-align: justify;">“Hasil siasatan mendapati tiga daripada senapang berkenaan adalah buatan sendiri manakala satu lagi dibeli dari negara jiran dengan harga RM350,” katanya dalam sidang media di sini, semalam.</p>
<p style="text-align: justify;">Mohamad Fakri berkata, senapang yang menggunakan peluru daripada besi dan guli itu dipercayai digunakan untuk memburu ayam hutan serta burung.</p>
<p style="text-align: justify;">“Menurut suspek, dia menyimpan senapang itu sebagai hobi dan kadangkala digunakan untuk memburu ayam hutan atau burung.</p>
<p style="text-align: justify;">“Namun, penggunaan senapang berkenaan adalah salah di sisi undang-undang kerana kita khuatir ada pihak menyalahgunakannya,” katanya.</p>
<p style="text-align: justify;">Beliau berkata, kes itu disiasat mengikut Seksyen 36 (1) Akta Senjata 1960 dan suspek direman bermula 14 hingga 20 Mei depan untuk siasatan lanjut. - <strong>Sinar Harian Online</strong></p>