KUALA LUMPUR - Parti Sosialis Malaysia (PSM) membincangkan sebanyak 13 usul dalam Kongres Nasional ke-16 parti itu di Port Dickson, Negeri Sembilan baru-baru ini.

PSM dalam satu kenyataan media memberitahu, antara usul itu menyokong supaya PSM perlu mengkritik campur tangan atau penglibatan raja dalam bidang perniagaan.

"Sebanyak 13 usul kritikal telah dibincangkan dan berlanjutan sehingga 2.30 pagi. Dalam perkembangan yang serius, usul menyokong supaya PSM perlu mengkritik campur tangan raja dalam kes-kes eksploitasi golongan miskin atau penglibatan dalam usaha perniagaan yang akan membuat golongan miskin menjadi lebih miskin.

"Satu lagi usul yang diluluskan adalah supaya PSM menerbitkan manifesto ekonomi kiri yang merupakan agenda Malaysia yang tertinggal," kata kenyataan itu hari ini.

Kenyataan itu turut memaklumkan, Setiausaha Agung PSM, S.Arutchelvan semasa kongres itu mengakui pakatan pembangkang sedang mengalami krisis masa depan berikutan isu undang-undang hudud.

Beliau turut memberi amaran krisis pakatan pembangkang akan bertambah teruk jika Ketua Umum Parti Keadilan Rakyat (PKR), Datuk Seri Anwar Ibrahim dipenjarakan. - mynewshub.my

&nbsp;

&nbsp;