New York – Seorang jutawan dari China, menjemput 1,000 orang miskin di Amerika Syarikat untuk menikmati makan tengahari bersamanya di sebuah restoran terkemuka di New York pada 25 Jun ini, dengan syarat mereka mesti mendengarnya menyanyi lagi We Are The World.

Jutawan yang penuh kontroversi itu, Chen Guangbiao sebelum ini dikenali ramai selepas cubaannya membeli New York Times menemui kegagalan.

Kali ini dia membuat jemputan makam malam di Restoran Central Park Boat House itu melalui iklan muka surat penuh dalam New York Times.

Chen bercadang membelanjakan sebanyak $1 juta dolar untuk projek amal tersebut dan dia juga merancang memberikan setiap tetamunya itu wang tunai sebanyak $300.

Dia menganjurkan projek berkenaan untuk mengubah tanggapan rakyat Amerika terhadap golongan berada di China.

``Saya mahu menyebarkan mesej bahawa terdapat orang kaya China yang berhati mulia dan tidak semuanya gila berbelanja barangan mewah semata-mata,’’ katanya.

Chen juga memberitahu ia sebagai menunjukkan contoh terbaik kepada penduduk China.

Setakat ini 250 orang sudah menerima jemputan makan tengah hari berkenaan.