<p style="text-align: justify;">KUALA LUMPUR - Kementerian Pembangunan Wanita, Keluarga dan Masyarakat (KPWKM) kini mengadakan program pertemuan bersama ikon wanita dalam usaha melaksanakan pelan pembangunan wanita secara lebih holistik.

Menterinya Datuk Seri Rohani Abdul Karim berkata program 'Let's Get Together with KPWKM' itu juga sebagai satu perkongsian strategik dalam membantu KPWKM merencana lebih banyak program pembangunan untuk wanita.

"Tujuannya (program) bukan majlis minum semata-mata, ini permulaan untuk kolaborasi.

"Kita akan adakan siri ceramah dengan ikon wanita yang dijemput yang mewakili industri-industri tertentu, hiburan, akademik, media, kesihatan dan lain-lain," katanya.

Beliau bercakap kepada pemberita selepas majlis itu yang julung kali diadakan, di sini hari ini.

Katanya, program secara bersiri setiap dua bulan sekali itu juga akan membantu KPWKM mendapatkan maklum balas mengenai perkembangan semasa dalam pelbagai bidang dan industri di negara ini.

Rohani berkata KPWKM akan mewujudkan satu jawatankuasa khas bagi mengumpul segala maklum balas sebelum dibawa untuk perbincangan lanjut sama ada cadangan dan maklum balas itu boleh digunakan untuk menambah baik khidmat kementerian.

Dalam perkembangan lain, Rohani menasihatkan pasangan yang akan berkahwin melengkapkan diri dengan kursus berkaitan bagi mengelakkan penceraian.

Katanya menurut statistik Jabatan Kehakiman Syariah Malaysia, setakat Jun tahun lepas, Selangor mencatatkan jumlah kes penceraian tertinggi iaitu 4,437.

Ia diikuti Johor sebanyak 2,495 kes, Kelantan (2,099), Sarawak (914), Melaka (721) dan Perlis (268).

Kajian Lembaga Penduduk dan Pembangunan Keluarga Negara (LPPKN) mendapati ketidaksefahaman menjadi faktor utama penceraian. - BERNAMA</p>