KUALA LUMPUR - Syarikat anggota Persatuan Insurans Hayat Malaysia (LIAM) akan mempercepat proses tuntutan untuk pembayaran pampasan kepada waris mangsa tragedi MH17.

Dalam satu kenyataan hari ini, presiden LIAM, Vincent Kwo berkata, anggotanya bersetuju mengetepikan keperluan sijil mati dan akan mempercepat pembayaran tuntutan dalam tempoh seminggu sebaik saja waris sudah disahkan.

"Tragedi ini melibatkan banyak orang tidak bersalah. Walaupun sesetengah daripada polisi ada klausa pengecualian, syarikat anggota LIAM membuat pertimbangan khas untuk mengetepikan klausa itu berikutan keadaan yang luar biasa ini," kata Kwo.

Penumpang dan anak kapal penerbangan MH17 dilaporkan membeli 95 polisi insurans hayat membabitkan kira-kira RM13.7 juta.

Anggota keluarga atau waris pemegang polisi, boleh menghubungi syarikat insurans terlibat secara langsung atau LIAM, jika mereka mahu mendapatkan maklumat lanjut mengenai perlindungan insurans ke atas orang dikasihi, kata LIAM.

LIAM mengucapkan takziah kepada anggota keluarga dan rakan penumpang dan anggota krew di atas MH17 yang malang itu. - BERNAMA