KUALA LUMPUR - Kementerian Pembangunan Wanita, Keluarga dan Masyarakat (KPWKM) mahu meminda Akta Orang-orang Papa 1977 bagi memasukkan elemen penguatkuasaan di dalam akta berkenaan untuk membasmi kegiatan mengemis berunsurkan penipuan yang semakin serius di negara ini.

Menterinya, Datuk Seri Rohani Abdul Karim berkata, Akta Orang-orang Papa 1977 sedia ada hanya bersifat memberi perlindungan dan pemulihan terhadap pengemis yang diselamatkan dalam setiap operasi yang dijalankan.

"Jadi sukar bagi KPWKM mengambil tindakan penguatkuasaan terhadap sindiket yang mengekploitasi individu lain untuk mengemis atau seseorang yang menjadikan mengemis ini sebagai karier sehingga mereka mengaut keuntungan ribuan ringgit sebulan walaupun mereka sihat tubuh badan atau mampu bekerja mencari pendapatan sendiri," katanya melalui satu kenyataan media hari ini.

Rohani berkata, pindaan yang dicadangkan itu antara lain berkaitan mewujudkan hukuman untuk mengenakan kompaun, denda khidmat masyarakat atau  hukuman penjara kepada individu yang mengekploitasi orang lain untuk mengemis.

Menurutnya, cadangan hukuman itu juga ke atas individu yang menjadikan mengemis sebagai pendapatan sendiri tanpa sebab munasabah.

Beliau turut memaklumkan Jabatan Kebajikan Masyarakat (JKM) mengambil inisiatif untuk turun padang bersama-sama badan bukan kerajaan (NGO) secara berperingkat bermula 2 Jun lalu.

Jelasnya, langkah itu bagi membuat tinjauan dan mendapatkan profile sebenar gelandangan dan punca mereka bergelandangan supaya tindakan lanjut dapat diambil bagi mengatasinya.