<p style="color: #222222;">KUALA LUMPUR - Jabatan Kemajuan Islam Malaysia (Jakim) memaklumkan solat jenazah ghaib untuk mangsa nahas pesawat MH17 beragama Islam akan diadakan sebaik urusan memandikan dan mengkafankan jenazah terbabit selesai.</p>
<p style="color: #222222;">Ketua Pengarahnya, Datuk Othman Mustapha berkata, Jakim telah menghantar seramai 10 imam tempatan yang diketuai Imam Besar Masjid Putra, Abdul Manaf Mat ke Ukraine bagi membantu pengurusan jenazah terbabit.</p>
<p style="color: #222222;">"Saya juga telah meminta semua masjid dan surau di seluruh Malaysia untuk sama-sama memberi perhatian dengan mengadakan bacaan tahlil khusus kepada mangsa.</p>
<p style="color: #222222;">"Jakim simpati dan sedih dengan peristiwa yang menimpa penumpang pesawat MH17. Sesungguhnya dari Dia kita datang dan kepadaNya jua kita kembali," katanya melalui satu kenyataan media hari ini.</p>
<p style="color: #222222;">Othman dalam pada itu memaklumkan, Jakim menghantar pegawai Jakim ke Hotel Marriot, Putrajaya bagi mengepalai solat tarawih, bacaan tahlil dan yasin serta bimbingan kerohanian untuk keluarga mangsa nahas bermula malam ini.</p>
<p style="color: #222222;">Selain itu, katanya, Jakim akan memastikan masjid-masjid utama di bawah seliaan jabatan itu dan Jabatan Agama Islam Wilayah Persekutuan mengadakan solat hajat untuk 10 malam terakhir Ramadan ini khusus bagi mendoakan kemudahan, keselamatan, keamanan dan keampunan bagi negara Malaysia.</p>