MELAKA - Tiga belas orang daripada empat keluarga tinggal sehelai sepinggang apabila rumah mereka musnah dalam kebakaran di Kampung Jawa, di sini awal hari ini.

Ketua Balai Bomba dan Penyelamat Jalan Kubu, Yazid Md Tahir, berkata pihaknya menerima panggilan kecemasan pada jam 5.13 pagi dan dua jentera bersama 16 anggota digegaskan ke lokasi.

"Ketika bomba tiba, api dalam keadaan marak dan kira-kira 80 peratus rumah setinggan itu telah musnah," katanya kepada pemberita di lokasi kejadian.

Beliau berkata, struktur rumah daripada kayu dan kedudukan yang rapat menyebabkan api marak dengan cepat, namun pasukan bomba berjaya mengawal api daripada merebak ke 20 rumah berhampiran dalam masa 10 minit.

"Kebakaran dapat dikawal sepenuhnya pada jam 6 pagi," katanya.

Yazid berkata, kebakaran itu melibatkan tujuh rumah namun tiga tidak berpenghuni dan semua mangsa dapat menyelamatkan diri tanpa mengalami sebarang kecederaan.

Katanya, kebakaran turut memusnahkan beberapa kenderaan dan kerugian keseluruhan dianggar RM200,000.
"Punca kejadian dalam siasatan," katanya. - BERNAMA