KUALA LUMPUR - Kongres Kesatuan Sekerja Malaysia (MTUC) menganggap Ketua Pegawai Eksekutif Institut bagi Demokrasi dan Hal Ehwal Ekonomi (IDEAS), Wan Saiful Wan Jan sebagai seorang yang sangat menyedihkan apabila mendakwa halangan utama bagi Malaysia Airlines (MAS) kembali meraih keuntungan kerana kesatuan sekerja syarikat penerbangan itu.

Naib Presiden MTUC, J.Solomon berkata, kakitangan MAS dan kesatuan sekerja syarikat penerbangan tersebut merupakan tulang belakang MAS selama ini dan mereka yang menjadi mangsa apabila berlaku sesuatu ke atas syarikat penerbangan itu.

“MAS pernah memenangi banyak anugerah antarabangsa di atas perkhidmatannya yang cemerlang disebabkan oleh kakitangannya dan kesatuan sekerjanya yang menyokong budaya itu dalam kalangan ahlinya. Apa yang kurang pada MAS adalah kegagalan kepimpinan yang tidak cekap dalam pengurusan kewangan.

“IDEAS sepatutnya lebih bertanggungjawab dengan mengumpul dan mengkaji fakta sebelum melibatkan diri dalam isu MAS dan menjadikan kesatuan sebagai alasan menyembunyikan kelemahan syarikat. Pekerja adalah jentera utama MAS selama ini dan segala usaha mereka kini menjadi sia-sia,” katanya melalui satu kenyataan media hari ini.

Sehubungan itu, Solomon yang juga Setiausaha Agung Kesatuan Kebangsaan Pekerja-Pekerja Bank (NUBE) berkata, kesatuan sekerja MAS tidak sepatutnya dipersalahkan malah wajar dilibatkan dalam usaha memperbaiki kedudukan MAS.

Katanya, memang benar kepentingan syarikat dan kesatuan sekerja sering tidak sama tetapi ia sesuatu yang baik atas dasar periksa dan semak atas sebarang situasi atau keputusan membabitkan kepentingan syarikat dan pekerja.

Wan Saiful pada 6 Julai lalu mendakwa halangan utama bagi MAS untuk kembali meraih keuntungan adalah kesatuan sekerjanya.

Beliau dipetik sebagai berkata, setiap kali usaha dibuat untuk melakukan pembaharuan atau penyusunan semula syarikat penerbangan itu bagi mendapatkan semula keuntungan, kesatuan sekerja akan bangkit menentang kebanyakan daripada cadangan-cadangan yang diusulkan.

"Jadi saya rasa apa yang kita perlu lakukan untuk menjadikan MAS syarikat yang menguntungkan adalah dengan menjinakkan pengaruh kesatuan sekerjanya,” kata Wan Saiful. - mynewshub.my

&nbsp;