SUBANG JAYA - Perbadanan Pembangunan Perdagangan Luar Malaysia (Matrade) menggesa perusahaan kecil dan sederhana (PKS) tempatan supaya meneroka pasaran baharu yang berpotensi seperti rantau Afrika, Asia Tengah dan Amerika Latin, untuk meningkatkan pertumbuhan perniagaan mereka dan rangkaian di peringkat antarabangsa.

Ketua Pegawai Eksekutifnya Datuk Dr Wong Lai Sum berkata langkah itu juga akan membantu mempercepatkan sumbangan sasaran oleh PKS kepada keluaran dalam negara kasar kepada 41 peratus peratus menjelang 2020 daripada 32 peratus pada 2010.

"Dengan penawaran yang kita ada sekarang, kita perlu menggerakkan eksport kita ke tempat permintaan. Tetapi kerana jarak, orang kadang-kadang cenderung untuk menarik diri.

"Rakyat Malaysia bagus dalam menghasilkan produk tetapi mereka (juga) perlu menjadi lebih baik dalam memasarkan produk," katanya kepada pemberita selepas pelancaran Anugerah Pengiktirafan PKS 2014 di sini Khamis.

Sasaran sumbangan PKS itu telah diumumkan Perdana Menteri Datuk Seri Najib Tun Razak semasa melancarkan Pelan Induk PKS 2012-2020 pada Julai dua tahun lepas.

Pelan induk itu juga bertujuan untuk meningkatkan eksport PKS kepada 25 peratus menjelang 2020, daripada 19 peratus pada 2010.

Sementara itu, Wong berkata pada 2013, acara yang dianjurkan oleh Matrade berjaya menjana perniagaan bernilai kira-kira RM18 bilion, dan daripada ini lebih 60 peratus disumbangkan PKS.

Angka pada 2014 dijangka lebih baik berbanding tahun lepas, memandangkan pemulihan ekonomi di Eropah dan Amerika Syarikat, katanya, sambil menambah bahawa dalam tempoh lima bulan pertama tahun ini, agensi itu telah mencatatkan pertumbuhan dua angka. - BERNAMA