KUALA LUMPUR - Public Bank Berhad (Public Bank) dan Public Islamic Bank Berhad (PIBB) melancarkan Kempen ‘PB Step Up FD’ yang menawarkan kadar faedah atau kadar keuntungan promosi sehingga 3.80 peratus setahun.

Public Bank dalam satu kenyataan media memberitahu, kempen yang akan berlansung sehingga 30 September itu terbuka kepada semua pelanggan individu dan bukan individu baharu dan sedia ada.

Jelas kenyataan itu, kempen itu memberi fleksibiliti kepada pelanggan untuk membuat deposit tetap jangka pendek/penempatan pelaburan dan melanjutkan deposit tetap/penempatan pelaburan mereka untuk mendapat kadar faedah/kadar keuntungan yang dijangka yang lebih tinggi.

"Untuk menikmati kadar faedah atau kadar keuntungan yang dijangka yang lebih tinggi, pelanggan dikehendaki meletakkan deposit tetap atau penempatan pelaburan selama tiga bulan ke dalam Akaun Deposit Tetap PLUS (akaun deposit konvensional) atau Akaun Istismar-i (akaun pelaburan Islam) semasa tempoh kempen.

"Pelanggan individu hanya dikehendaki membuat deposit minimum RM20,000 untuk mengambil bahagian dalam kempen ini, tertakluk kepada penempatan maksimum sebanyak RM10 juta. Penempatan minimum dan maksimum yang lebih tinggi masing-masing sebanyak RM50,000 dan RM20 juta adalah diterima pakai bagi pelanggan bukan individu," kata kenyataan itu hari ini.

Menurut kenyataan itu, pelanggan akan menikmati kadar faedah atau kadar keuntungan yang dijangka promosi sebanyak 3.40 peratus setahun untuk tiga bulan pertama dan jika mereka melanjutkan (rollover) penempatan mereka untuk tiga bulan seterusnya, mereka akan menikmati kadar faedah/kadar keuntungan yang dijangka lebih tinggi sebanyak 3.60 peratus setahun (rollover pertama) dan 3.80 peratus setahun (rollover kedua).

Jelas kenyataan itu, kempen ‘PB Step Up FD’ adalah sebahagian daripada inisiatif berterusan Public Bank untuk memberi ganjaran kepada pelanggan atas sokongan mereka yang berterusan.

"Kami akan terus melancarkan leih banyak kempen untuk merangsang pelanggan sedia ada kami serta menarik pelanggan baharu untuk membuat urusan perbankan dengan kami," kata kenyataan itu.

Orang ramai yang mahu mendapatkan maklumat lanjut diminta melayari laman web Public Bank di www.pbebank.com atau menghubungi talian bebas di 1-800-22-9999. - mynewshub.my