Perdana Menteri Australia, Tony Abbott mengaku telah melakukan kesilapan apabila mengenyitkan mata sambil tersenyum ketika mendengar keluhan seorang pekerja ‘seks telefon’ ketika ke udara di radio.

Gerak badannya itu dirakam kamera televisyen ketika pekerja seks itu bercerita mengenai pemotongan manfaat kebajikan kepada Abbott dan ia kemudian disiarkan dalam buletin-buletin utama di negara itu.

Ekoran itu, Abbott menerima pelbagai kritikan dan memburukkan lagi imejnya.

Beliau pada masa ini sedang berusaha keras bagi meyakinkan orang ramai mengenai pelaksanaan program pemotongan bajet yang tidak disenangi banyak pihak kerana disifatkan sebagai tidak prihatin dengan nasib golongan miskin.

Wanita yang dikenali sebagai Gloria itu merupakan seorang warga emas berusia 67 tahun.

Dia menelefon radio Australian Broadcasting Corp. dan bercerita kepada Abbott bahawa dia perlu membayar tambahan kira-kira sebanyak A$850 setahun bagi menampung kos perubatannya.

Namun Abbott menyambut keluhannya itu dengan kenyitan dan senyuman selepas memberitahu Gloria masih boleh meneruskan kehidupan dengan bayaran pencen dan bekerja di syarikat perkhidmatan seks melalui telefon.

Beliau kemudian menjelaskan bahawa reaksinya itu adalah bagi membalas senyuman pengacara Jon Faine selain bermaksud mahu menjawab soalan yang dikemukakan oleh Gloria.

Abbot akhirnya mengaku melakukan kesilapan tersebut selepas ‘dihentam’ orang ramai di media sosial.

“Saya tidak sepatutnya melakukan demikian. Saya sepatutnya lebih fokus kepada pemanggil.

“Kesilapan memang sesuatu yang amat dikesali dan saya akan melakukan yang terbaik bagi mengelak daripada melakukan kesilapan,” katanya. – AP

<iframe width="560" height="315" src="//www.youtube.com/embed/RLRvvq9DDZg" frameborder="0" allowfullscreen></iframe>
