<p style="text-align: justify;">KAMPAR - Pihak polis berjaya menyelesaikan 19 kes kecurian motosikal di daerah ini dengan tertangkapnya 12 lelaki berusia antara 13 hingga 45 tahun, di sini baru-baru ini.</p>
<p style="text-align: justify;">Ketua Polis Daerah, Superitendan Ng Kong Soon berkata, kesemua suspek tersebut ditahan di beberapa lokasi berasingan di sekitar Kampar terdiri daripada empat kumpulan.</p>
<p style="text-align: justify;">Kong Soon berkata, kumpulan pertama dikenali ‘Geng Ijai’ ditangkap di Gopeng terdiri daripada tiga lelaki Melayu berumur 30 hingga 38 tahun dan salah seorang suspek telah berjaya dituduh di mahkamah dengan hukuman penjara tiga tahun.</p>
<p style="text-align: justify;">“Kita juga berjaya menumpaskan ‘Geng Aman’ terdiri daripada empat lelaki Melayu berumur antara 19 hingga 35 tahun di Langkap," katanya.</p>
<p style="text-align: justify;">Menurutnya, kesemua suspek ditahan dan disiasat mengikut Seksyen 379 (A) Kanun Keseksaan dan boleh dikenakan hukuman penjara sehingga tujuh tahun atau denda dan bagi kesalahan kali kedua boleh dikenakan hukuman penjara, denda dan sebat.</p>
<p style="text-align: justify;">“Turut tumpas ‘Geng Mamat’ yang terdiri daripada dua remaja berumur 13 tahun di sekitar Kampar.</p>
<p style="text-align: justify;">“Polis juga turut menangkap tiga lelaki berumur 21 hingga 23 tahun dari ‘Geng Kamal’ selain menemui komponen motosikal jenis Honda EX5,” katanya.</p>
<p style="text-align: justify;">Kong Soon menasihati pemilik motosikal lebih berhati-hati bagi mengelak berlaku kecurian. - <strong>Sinar Harian Online</strong></p>