Empat isyarat detik elektronik yang dikesan oleh kapal Australia dan China merupakan petunjuk positif dalam operasi mengesan kotak hitam pesawat Malaysia Airlines MH370, kata Pemangku Menteri Pengangkutan, Datuk Seri Hishammuddin Hussein.

<strong>“Perkembangan terbaru membabitkan pengesahan isyarat detik (pulse signal) adalah petunjuk paling meyakinkan setakat ini,” katanya pada sidang media harian perkembangan misi mencari MH370 di Hotel Royale Chulan, Kuala Lumpur, petang Isnin.</strong>

Beliau berkata dengan pengesanan isyarat tersebut maka banyak langkah perlu dilakukan untuk mendapatkan petunjuk seterusnya.

“Pagi ini Perdana Menteri Datuk Seri Najib Razak bercakap dengan Perdana Menteri Australia mengenai isyarat detik yang dikesan oleh kapal tentera laut Australia Ocean Shield.

“Berdasarkan maklumat yang diterima maka kita berharap akan ada perkembangan positif mengenai pencarian kotak hitam MH370 dalam masa terdekat ini,” katanya.

Pasukan mencari dijangka menjejaki isyarat denyut yang dikesan empat kali oleh dua kapal beberapa hari lepas, yang mana pihak berkuasa masih belum dapat mengesahkan sama ada isyarat itu dari kotak hitam pesawat itu.

Kapal Australia, Ocean Shield, dan kapal China, Haixun 01, mendakwa mengesan isyarat itu dengan frekuensi 37.5 kHz, sama seperti isyarat yang dipancarkan oleh kotak hitam.

Misi mencari pesawat MH370 yang hilang memasuki hari ke-31 pada Isnin.

Ia membabitkan 12 pesawat dan 14 kapal yang menerokai kawasan seluas 234,000 kilometer persegi di selatan Lautan Hindi.