JOHOR BAHRU - Tiga suspek yang ditembak mati polis malam tadi dikenal pasti terbabit dalam kegiatan samun pusat beli-belah dan pengurup wang.

Timbalan Ketua Polis Negara, Datuk Seri Mohd Bakri Mohd Zinin, berkata rentetan daripada kejadian itu, polis turut menahan lapan suspek dipercayai daripada kumpulan penjenayah yang sama.

Beliau berkata, kesemua mereka ditahan polis dalam satu operasi khas sekitar bandar raya ini sejak tengah malam hingga awal pagi tadi.

Bakri berkata, siasatan lanjut polis mendapati dua daripada tiga suspek yang mati itu mempunyai sembilan rekod jenayah membabitkan kes samun di negeri ini.

Beliau berkata demikian pada sidang media di Ibu Pejabat Polis Kontinjen Johor di sini, sebentar tadi. - Berita Harian