<strong>Kontinjen Malaysia ke Sukan Komanwel ke-20; 2014 di Glasgow, Scotland menunjukkan solidariti kepada tragedi Malaysia Airlines (MAS) MH17 apabila berarak masuk bersama anak kapal MAS pada majlis pembukaan temasya itu.</strong>

Majlis pembukaan rasmi temasya disiarkan secara langsung pada pukul 4 pagi tadi terus dari Stadium Celtic Park di Glasgow.

Kehadiran anak kapal MAS, itu jelas satu kejutan dan menunjukkan kekuatan solidariti <strong><a title="Kehebatan Kuasa Rundingan Malaysia" href="http://mynewshub.my/main/2014/07/23/kehebatan-kuasa-rundingan-malaysia/" target="_blank">Malaysia</a></strong> dalam menghadapai insiden MH17 yang terhempas di timur Ukraine di daerah Grobovo berhampiran sempadan Russia.

Anak kapal MAS itu sebenarnya merupakan tujuh atlet negara yang berpakaian seragam sebagai kru kabin sebagai tanda menghormati mangsa dan ahli keluarga tragedi itu.

<strong>Mereka ialah Jo Pha Som Net (berbasikal), Surizan Awang Noh dan Fatin Syafiqah Mohd Sukri (hoki wanita), Nur Fidrah Noh dan Fairoz Abd Jabal (boling padang) dan Farizal Ismail (ragbi) dan dua pegawai, Pengurus Pasukan Ragbi Mohamad Fahmy Abdul Jalil dan atase media Malaysia Fahmi Omar.</strong>

Para atlet lain berpakaian baru "Wira Malaysia" berbaju kurung dengan selendang bagi etelat wanita dan Baju Melayu berserta samping bagi atlet lelaki yang direka <strong><a title=" Pereka Fesyen Rizalman Nak Tukar Profesion Sebagai Pelakon?" href="http://mynewshub.my/main/2014/07/03/pereka-fesyen-rizalman-nak-tukar-profesion-sebagai-pelakon/" target="_blank">pereka fesyen</a></strong> terkenal Malaysia, Melinda Looi.

Di lengan kiri mereka, terlilit reben hitan sebagai memperingati kira-kira 82 orang mangsa nahas MH17 yang terdiri daripada negara-negara Komanwel.

Untuk temasya pada tahun ini, kontinjen Malaysia terdiri daripada 269 atlet dan pegawai.

Daripada sejumlah 179 atlet, 135 merupakan atlet elit, lima atlet sokongan, 30 atlet bukan program Majlis Sukan Negara dan sembilan atlet Paralimpik.

Kejohanan selama 11 hari itu akan mempertandingkan 17 acara sukan membabitkan lebih 6,000 atlet dari 71 negara sekali gus menjadikan acara sukan terbesar yang pernah dianjurkan Scotland.

Scotland sebelum ini menjadi tuan rumah <strong><a title=" Sukan Komanwel – Nama Digugurkan Kerana ‘Tiada Jaket’!" href="http://mynewshub.my/main/2014/07/22/komanwel-nama-penembak-negara-digugurkan-kerana-tiada-jaket/" target="_blank">Sukan Komanwel </a></strong>pada tahun 1970 dan 1986 di Edinburgh.

Pada temasya kali ini, 71 buah negara bertanding berarak masuk di hadapan kira-kira 40,000 orang penonton di stadium dan dianggarkan ditonton oleh 1 bilion manusia dari seluruh dunia.

Selepas para atlet berarak masuk, penonton disajikan persembahan dengan penyertaan kira-kira 2,000 orang penari sebelum Ratu Elizabeth II merasmikan temasya berkenaan dengan membaca perutusan dari dalam Baton Sukan Komanwel.

Turut hadir di majlis perasmian berkenaan dan diberi penghormatan membuka baton berkenaan ialah Presiden Majlis Olimpik Malaysia Tan Sri Tunku Imran Tuanku Jaafar.

Pada majlis pembukaan rasmi itu, acara yang berlangsung di dalam stadium turut ditunjukkan kepada para penonton di luar stadium dengan menggunakan LED skrin paling besar di Eropah.

Ia diletakkan di tempat duduk bahagian selatan Stadium Celtic Park yang berukuran 100m panjang dan 11m lebar serta beratnya mencecah 38 tan.

Pelakon Star Wars Ewan McGregor memulakan persembahan dengan menyampaikan satu ucapan dalam bentuk video sebelum seorang pelakon komedi dari Glasgow Karen Dunbar menyanyikan sebuah lagu tentang Scotland diiringi oleh bintang Torchwood John Barrowman. - <strong>MYNEWSHUB.MY</strong>

Oleh : <strong>IBNU K</strong>

&nbsp;