KUALA LUMPUR - Dewan Pemuda PAS (DPP) Perak berharap Barisan Nasional (BN) menunaikan semua janji yang dibuat parti itu dalam Pilihan Raya Kecil (PRK) Parlimen Teluk Intan baru-baru ini.

Ketuanya, Dr. Raja Ahmad Iskandar Al-Hiss berkata, Ahli Parlimen, Datuk Mah Siew Keong pada waktu itu membuat beberapa janji kepada pengundi Teluk Intan jika menang dalam PRK kawasan itu.

"Antara tawaran-tawaran itu berusaha menjadikan ikon Menara Jam Condong sebagai Tapak Warisan Dunia UNESCO, menjadikan hab pertanian moden, meningkatkan pelaburan dan peluang pekerjaan untuk golongan muda.

"Selain itu untuk menjadikan Teluk Intan sebagai pusat makanan di Hilir Perak, membangunkan projek pembangunan bersepadu tepi sungai dan membina kompleks sukan bersepadu untuk golongan belia antara tawarannya itu," katanya melalui satu kenyataan media hari ini.

Raja Ahmad berkata, DPP Perak menumpang kegembiraan dengan penduduk Teluk Intan terhadap pelbagai janji tersebut dan berharap ia dilaksanakan.

Dalam PRK Parlimen Teluk Intan Mei lalu, BN merampas kerusi itu daripada DAP apabila Siew Keong yang juga Presiden Gerakan menewaskan calon DAP, Dyana Sofya Mohd. Daud. - mynewshub.my