KUALA LUMPUR - Setiausaha Agung DAP, Lim Guan Eng mendakwa jawatan Kabinet yang diberikan oleh kerajaan Persekutuan kepada lima pemimpin MCA dan satu pemimpin Gerakan cuma melibatkan portfolio tidak penting.

Beliau mendakwa, jawatan Menteri dan Timbalan Menteri yang diberikan kepada pemimpin MCA dan Gerakan itu tidak akan membawa sebarang makna atau perubahan dan hanya satu sandiwara politik.

"Kegagalan untuk mengesahkan Malaysia mempunyai Perlembagaan Persekutuan yang sekular, penyertaan semula MCA dan Gerakan dalam Kabinet tidak akan membawa sebarang perubahan.

“Dengan diberi jawatan Kabinet yang kosong dan tidak bermakna kecuali Menteri Pengangkutan menunjukkan MCA dan Gerakan kurang berpengaruh dalam Barisan Nasional (BN) berbanding Pertubuhan Pribumi Perkasa Malaysia (Perkasa),” dakwanya melalui satu kenyataan media hari ini.

Media pada 25 Jun lalu melaporkan kerajaan mengumumkan pelantikan tiga menteri dan tiga timbalan menteri baharu dalam barisan Kabinet yang menyaksikan kemasukan semula pemimpin parti MCA dan Gerakan.

Presiden MCA, Datuk Seri Liow Tiong Lai dilantik sebagai Menteri Pengangkutan; Presiden Gerakan, Datuk Mah Siew Keong dan Timbalan Presiden MCA, Datuk Wee Ka Siong sebagai Menteri di Jabatan Perdana Menteri.

Tiga Naib Presiden MCA yang dilantik ialah Datuk Lee Chee Leong sebagai Timbalan Menteri Perdagangan Antarabangsa dan Industri, Datuk Chua Tee Yong sebagai Timbalan Menteri Kewangan dan Datin Paduka Chew Mei Fun sebagai Timbalan Menteri Pembangunan Wanita, Keluarga dan Masyarakat. - mynewshub.my