<p style="text-align: justify;">KUALA LUMPUR - Pemuda Gerakan menyelar Presiden Pertubuhan Pribumi Perkasa Malaysia (Perkasa), Datuk Ibrahim Ali kerana mahu menyaman kerajaan jika ruangan kaum dalam borang rasmi kerajaan dihapuskan.</p>
<p style="text-align: justify;">Ketua Pemuda Gerakan, Tan Keng Liang mendakwa, ugutan yang dibuat oleh Ibrahim tersebut tidak wajar kerana Perlembagaan Persekutuan tidak pernah mewajibkan ruangan kaum dalam borang rasmi kerajaan.</p>
<p style="text-align: justify;">"Pemuda Gerakan meminta Perkasa mendapatkan nasihat perundangan terlebih dahulu sebelum mahu menyaman kerajaan. Kami ingin menegaskan kolum 'bangsa' dalam borang rasmi kerajaan adalah mengikut budi bicara kerajaan.</p>
<p style="text-align: justify;">"Kami mencabar Presiden Perkasa menunjukkan peruntukkan Perlembagaan Persekutuan yang menyatakan ruangan kaum dalam borang rasmi kerajaan adalah mandatori," katanya melalui satu kenyataan media hari ini.</p>
<p style="text-align: justify;">Beliau berkata demikian berikutan kritikan Ibrahim terhadap keputusan Jemaah Menteri ruangan kaum akan dihapuskan dalam borang-borang rasmi termasuk borang permohonan kerja di Suruhanjaya Perkhidmatan Awam (SPA), Jabatan Kebajikan Masyarakat (JKM), permohonan pasport dan Bantuan Rakyat 1Malaysia (BRIM).</p>
<p style="text-align: justify;">Menteri di Jabatan Perdana Menteri, Datuk Joseph Entulu Belaun dipetik berkata, keputusan itu dibuat kerana ia tidak mempunyai nilai tambah dalam usaha kerajaan memupuk perpaduan budaya pelbagai kaum di negara ini.</p>
<p style="text-align: justify;">Menurut Joseph, ruangan kaum ketika mengisi borang rasmi untuk memohon bantuan di JKM tidak perlu kerana semua rakyat berhak mendapatnya tanpa mengira kaum.- mynewshub.my</p>