BUTTERWORTH - Sebuah lori mengangkut tong bir kosong terbalik selepas pemandunya hilang kawalan di Lebuhraya Utara-Selatan berhampiran tapak Expo Seberang Jaya di sini.

Beberapa orang pekerja Plus Malaysia Bhd berkata tayar hadapan sebelah kiri lori dengan muatan lapan tan itu pancit berhampiran bulatan Seberang Jaya.

Mereka berkata lori itu tersasar di sebelah kiri jalan dan terbalik dalam kejadian pukul 2.15 petang Jumaat.

Pemandu yang mengalami kecederaan serius dilaporkan dikejarkan ke Hospital Seberang Jaya.

Beberapa saksi berkata sebuah kereta Proton Wira dan motosikal juga telah terlibat dalam kemalangan tersebut.

Penunggang motosikal cedera manakala pemandu kereta melarikan diri. - <strong>mStar Online</strong>