<p style="text-align: justify;">
KUALA LUMPUR - Rakyat perlu memberi sokongan padu kepada Barisan Nasional (BN) jika mereka mahu ditadbir oleh sebuah kerajaan yang kukuh selepas Pilihan Raya Umum ke-13 (PRU13).</p>
<p style="text-align: justify;">Ketua Penerangan Parti Progresif Penduduk (PPP), Datuk A.Chandrakumanan berkata, rakyat Malaysia perlu memahami bahawa mereka amat memerlukan sebuah kerajaan yang kukuh untuk menjayakan semua program transformasi yang diperlukan.</p>
<p style="text-align: justify;">“Rakyat perlu memberi sokongan padu kepada BN jika mahu melihat semua program transformasi berjaya. Kerajaan BN perlu mendapat kemenangan yang besar dan seterusnya membolehkan parti ini menubuhkan sebuah kerajaan yang kukuh buat rakyat,” katanya melalui satu kenyataan media.</p>
<p style="text-align: justify;">Chandrakumanan berkata, kestabilan politik dan pembentukan kerajaan yang kukuh juga amat penting dalam mencapai hasrat negara menjadi sebuah negara maju pada tahun 2020 yang bakal memberi pelbagai manfaat kepada rakyat.</p>
<p style="text-align: justify;">Menurut beliau, rakyat juga memerlukan sebuah kerajaan yang kukuh supaya mereka dapat menikmati limparan ekonomi yang membolehkan mereka hidup dalam keadaan aman dan sejahtera dengan pendapatan yang tinggi.</p>
<p style="text-align: justify;">Beliau dalam pada itu menjelaskan Perdana Menteri, Datuk Seri Najib Tun Razak telah berjaya melaksanakan pelbagai pembangunan kepada negara dalam tempoh yang singkat iaitu empat tahun.</p>
<p style="text-align: justify;">Jelas beliau, pembangkang menabur pelbagai tohmahan tetapi hakikatnya program transformasi cetusan idea Najib mendapat sokongan dan pujian pemimpin dan masyarakat antarabangsa.</p>
<p style="text-align: justify;">Justeru, katanya, PPP telah mengarahkan semua jentera parti termasuk di peringkat akar umbi supaya bergerak dan bersiap sedia untuk memastikan BN menang besar pada PRU13. - mynewshub.my</p>