GEORGETOWN - Polis hari ini memusnahkan 752 komputer bernilai RM1.50 juta yang diguna untuk kegiatan perjudian di sekitar Daerah Timur Laut.

Ketua Polis Daerah Timur Laut, Asisten Komisioner Mior Faridalathrash Wahid berkata, kesemua komputer yang telah diubah suai itu adalah hasil rampasan polis dari premis perjudian dan kafe siber dari 2013 hingga awal tahun ini.

"Rampasan itu hasil kejayaan siasatan 65 kes judi sepanjang tempoh berkenaan dan barang kes itu disyaki mengandungi permainan judi simulator dari komputer yang telah diubah suai," katanya kepada pemberita di sini hari ini.

Beliau berkata pihaknya akan terus menggempur kegiatan perjudian haram di daerah ini dan orang ramai yang mempunyai sebarang maklumat diminta menghubungi talian 04-2181822 atau mana-mana balai polis berdekatan.

Dalam kes lain, Mior Faridalathrash berkata polis menahan tujuh wanita warga Vietnam dan enam pondan yang disyaki terbabit aktiviti pelacuran dalam operasi di hadapan hotel bajet sekitar Lebuh Chulia dan Jalan Penang di sini, 12 malam tadi.

Beliau berkata kesemua mereka termasuk seorang pondan warga Indonesia berusia antara 20-an dan 30-an itu ditahan kerana berkelakuan tidak senonoh di tempat awam. - BERNAMA