GEORGETOWN - Naib Presiden Parti Cinta Malaysia (PCM), Datuk Huan Cheng Guan, menyelar kelantangan Ahli Dewan Undangan Negeri Seri, Delima RSN Rayer yang menggunakan perkataan kesat serta menyakitkan hati ketika berbahas pada persidangan Dewan Udangan Negeri, Selasa lalu.

Beliau berkata, perbuatan itu adalah salah dan kurang sopan hingga mengundang rasa kurang senang serta kemarahan khususnya orang Melayu dan pertubuhan bukan kerajaan (NGO) Melayu.
"DUN dan Parlimen mempunyai kekebalannya sendiri tetapi ia tidak bererti boleh memaki hamun seseorang dengan suka hati, lagipun perbuatan itu tidak adil kerana orang yang dikata itu tidak berada dalam dewan dan tidak boleh menjawab," katanya pada sidang akhbar di sini hari ini.

Huan yang juga calon bagi Pilihan Raya Kecil Parlimen Bukit Gelugor turut mengutuk tindakan sekumpulan pemuda yang merempuh masuk bangunan Dewan Undangan Negeri (DUN) Pulau Pinang semalam kerana ia sesuatu yang tidak sepatutnya berlaku kerana Dewan adalah tempat yang mulia.

"Kalau nak buat demo boleh tetapi biarlah di luar bangunan DUN, bukannya di dalam dewan.

"Dalam hal ini saya minta agar Speaker DUN, Datuk Law Choo Kiang mengambil tindakan yang wajar terhadap Rayer dan juga kumpulan yang menceroboh dewan," katanya.

Semalam, sidang DUN yang masuk hari ketiga terhenti lebih satu jam berikutan insiden menceroboh sekumpulan lelaki yang mengaku ahli UMNO&gt;
Tindakan memecah masuk ke bangunan DUN itu berikutan kenyataan dikeluarkan Rayer yang menggelar pemimpin UMNO sebagai 'celaka' ketika membahaskan ucapan perasmian Yang Dipertua Negeri Pulau Pinang, Tun Abdul Rahman Abbas.

Pilihan raya kecil itu menyaksikan pertandingan empat penjuru antara Ramkarpal, Huan serta dua calon Bebas iaitu Mohamed Nabi Bux Mohd Nabi Abdul Sathar, 63, dan Abu Backer Sidek Mohamad Zan, 46. - BERNAMA