BANGKOK - Inflasi Thailand pada Mei mencecah paras tertinggi dalam tempoh 14 bulan pada 2.62 peratus tahun ke tahun berikutan peningkatan harga makanan dan bahan api, kata Kementerian Perdagangan.

Pada April, inflasi berada pada 2.45 peratus.

Bagaimanapun, kementerian itu mengekalkan sasaran inflasi tahunannya bagi tahun ini pada 2-2.8 peratus.

Inflasi dijangka meningkat sedikit tahun ini berikutan kenaikan harga makanan dan minuman.

Bagaimanapun, kenaikan dijangka tidak besar kerana National Council for Peace and Order (NCPO) akan terus melancarkan langkah-langkah untuk mengekalkan kos hidup, kata penasihat kementerian itu, Amparwon Pichalai.

NCPO dikendalikan oleh junta tentera yang berkuasa sekarang di Thailand.
"Inflasi dijangka tidak terlalu tinggi kerana kementerian masih memantau dengan rapat harga bagi memastikan ia tidak meningkat dengan sewenang-wenangnya," katanya.

Sementara itu, Kementerian Perdagangan mengunjurkan inflasi pada separuh pertama tahun ini berada pada 2.25 peratus manakala dalam separuh kedua ia diunjur dalam jajaran 2.4-2.6 peratus. - BERNAMA