KUALA LUMPUR - Institut Hal Ehwal Demokrasi dan Ekonomi (Ideas) masih kurang berpuas hati dengan beberapa pencapaian pendidikan di negara ini berdasarkan Laporan Tahunan 2013 Pelan Pembangunan Pendidikan Malaysia (PPPM) 2013-2025.

Ketua Eksekutifnya, Wan Saiful Wan Jan berkata, pihaknya mengambil perhatian tentang tahap kemasukan ke prasekolah pada tahun lalu yang masih rendah iaitu 81.7 peratus berbanding sasaran ditetapkan sebanyak 88 peratus.

“Meskipun ada kenaikan peratusan kemasukan berbanding tahun sebelumnya tetapi ia cuma meningkat sedikit berbanding 2012 yang mencatatkan 80.5 peratus.

“Kami turut prihatin terhadap tahap kadar literasi di sekolah kerana sasaran kerajaan mencapai 67 peratus literasi dalam Bahasa Inggeris dan 90 peratus dalam Bahasa Malaysia untuk pelajar tahun satu. Namun kita cuma mencapai 63.3 peratus dan 81.3 peratus,” kata kenyataan itu hari ini.

Wan Saiful berkata, kajian Ideas sebelum ini mendapati majoriti ibu bapa mahu anak mereka menguasai bahasa Inggeris tetapi cuma 8.2 peratus guru bahasa Inggeris mencapai mata C2 dalam ujian kemahiran bahasa Inggeris dan 64.23 peratus mencatat keputusan rendah.

Media pada 17 Jun lalu melaporkan Menteri Pendidikan, Tan Sri Muhyiddin Yassin melancarkan Laporan Tahunan 2013 PPPM 2013-2025 di Sekolah Menengah Putrajaya Presint 11 (1).

Dilaporkan sebanyak enam inisiatif yang dilaksanakan di bawah Pelan Pembangunan Pendidikan Malaysia (PPPM) 2013-2025 berjaya mencapai Petunjuk Prestasi Utama (KPI). - mynewshub.my

&nbsp;