Menteri Dalam Negeri, Datuk Seri Zahid Hamidi menafikan dirinya mengenali ‘bomoh VIP’, Ibrahim Mat Zain sebaliknya menekankan bahawa pengikut bomoh berkenaan berasal dari Pokok Sena.

Beliau turut menyatakan kekhuatirannya berhubung dua pengikut bomoh yang melalukan upacara ritual di Lapangan Terbang Antarabangsa Kuala Lumpur (KLIA) Ahad lalu mungkin murid kepada Ahli Parlimen Pokok Sena, Datuk Mahfuz Omar.

“Saya tidak kenal langsung orang itu, dia memang kenal saya macam saya kenal Pokok Sena, tetapi salah seorang yang dayung dan pegang kelapa itu daripada Pokok Sena, boleh semak tentang itu, saya khuatir guru dia adalah Ahli Parlimen Pokok Sena.

zahiddr
Zahid…turut jelaskan isu pasport MH370

“Bila saya kata saya tidak kenal, maka saya memang tidak kenal, sebagai ahli politik, musuh yang di luar kita tak nampak,” katanya menjawab kepada pertanyaan tambahan yang diutarakan Mahfuz berkenaan bomoh berkenaan.

Ibrahim sebelum ini mendakwa bahawa beliau mengenali Naib Presiden UMNO itu sebagai guru silat beliau namun dinafikan oleh Zahid sendiri di dalam sidang Dewan Rakyat hari ini.

Mahfuz yang bangun mencelah ketika sesi soalan lisan sengaja cuba memalukan Ahli Parlimen Bagan Datoh itu berkata, kena berhati-hati bercakap dengan Zahid kerana statusnya sebagai kalifah silat dan ‘takut kena tampar macam buaya’.

Ternyata sindiran Ketua Penerangan PAS itu memakan diri sendiri dengan jawaban Zahid mengenai dua pengikut Ibrahim yang berasal dari Pokok Sena.

Dalam perkembangan yang sama, Zahid turut menjelaskan berkenaan dua penumpang pesawat MH370 yang memegang pasport bukan milik mereka.

Menurut beliau, dokumen perjalanan itu adalah asli dan pihak Kementerian Dalam Negeri (KDN) telah menjalankan siasatan dalaman berhubung kes terbabit melibatkan empat orang pegawai Imegresen Malaysia.

“Untuk maklumat ada 40.2 juta pasport yang hilang, dua pasport yang digunakan oleh dua warga negara Iran itu bukan pasport palsu, itu pasport yang asli.

“Dan tidak benar jika pasport itu palsu, pasport itu adalah dokumen yang sebenarnya.

“Tetapi saya telah memanggil dua pegawai imegresen yang menjaga kaunter itu ketika mereka masuk dan dua lagi ketika mereka keluar, dan saya telah melakukan siasatan dalaman, saya tidak mahu memberikan maklumat ini sekarang tapi, dalam masa penggulungan nanti saya akan dedahkan,” jelasnya. - BNBBC.MY