KUALA LUMPUR - Organisasi Pembangunan Wanita Malaysia (WDOM) menyokong Datin Seri Dr. Wan Azizah Wan Ismail dilantik sebagai Menteri Besar Selangor yang baharu.

Presidennya, Datin Paduka Dr. Tan Yee Kew berkata, wanita juga mempunyai hak untuk menjadi seorang Menteri Besar dan tiada pihak boleh menafikan hak tersebut hanya kerana calonnya adalah seorang wanita.

"Kami yakin Wan Azizah dapat mentadbir Selangor dengan baik. Tiada pihak patut memperkecilkan kemampuan seorang wanita hanya kerana dia seorang isteri.

"Lagipun sebagai seorang presiden parti (Parti Keadilan Rakyat), beliau adalah yang paling layak dan sesuai untuk memegang jawatan itu," dakwanya melalui satu kenyataan media hari ini.

Yee Kew berkata, ramai wanita telah membuktikan mereka mampu menjadi pemimpin yang hebat seperti Margaret Thatcher dan Benazir Bhutto.

Media sebelum ini melaporkan, Penasihat PKR, Datuk Seri Anwar Ibrahim mengumumkan Majlis Pimpinan Pakatan Rakyat menerima cadangan menyingkirkan Abdul Khalid dan mencalonkan Presiden PKR yang juga isterinya, Wan Azizah sebagai pengganti.

Bagaimanapun, hasrat Anwar itu ditentang Presiden PAS, Datuk Seri Abdul Hadi Awang yang mempertahan Abdul Khalid untuk terus memegang jawatan tersebut memandangkan beliau tidak pernah khianat dalam menjalankan amanah kepada rakyat. - mynewshub.my