ISS – Demam Piala Dunia bukan hanya melanda bumi, malah mereka di angkasa lepas juga merasai kehangatannya. Ia terbukti apabila dua angkasawan dari Amerika Syarikat terpaksa membotakkan kepala selepas kedua-duanya kalah dalam pertaruhan Piala Dunia, yang menyaksikan pasukan Amerika Syarikat tewas kepada Jerman.

Kedua-duanya, Steve Swanson dan Reid Wiseman yang berada di Stesen Angkasa Antarabanga (ISS) setuju untuk membotakkan kepala dalam pertaruhan dengan seorang lagi angkawasan Alexander Gerst.

Manakala Gerst pula, yang sememangnya sudah botak pula  bertaruh untuk melukis lambang bintang dan jalur pada kepalanya jika Jerman tewas.

Sebaik sahaja pemain Jerman, Thomas Muller menjaringkan gol pada minit ke-55, Gerst tanpa membuang masa telah mengambil alat untuk mencukur rambut, yang disambungkan ke dalam vakum, bagi mengelakkan rambut itu berterbangan akibat graviti.

Dia kemudiannya membotakkan rambut kawan-kawannya di ISS itu.
Wiseman, Swanson dan Gerst tiba di stesen angkasa lepas pada 28 Mei lalu. Mereka merupakan sebahagian kru ekspedisi 40/41. Ketiga-tiganya akan kembali ke bumi pada bulan November ini.