BRASILIA - Jurulatih Belanda, Louis van Gaal menyifatkan kejayaan skuad bimbingannya memenangi perlawanan penentuan tempat ketiga di Piala Dunia membuktikan Belanda memiliki lebih daripada satu corak permainan.

Belanda yang menewaskan tuan rumah, Brazil 3-0 menampilkan corak permainan lebih bertahan, gaya yang lebih digemari kebanyakan pengendali skuad Oranje sebelum ini.

“Kami berjaya menerapkan permainan bola sepak yang seakan novel, sekurang-kurangnya di Belanda, dengan pemain memberi kerjasama dengan amat baik.

“Jurulatih perlu berusaha dengan asas kualiti yang ada di dalam skuadnya dan ia berjaya sekalipun kami bukan juara dunia namun kami amat, amat hampir,” kata van Gaal.

Impian Belanda untuk menjuarai Piala Dunia buat pertama kali berakhir di separuh akhir selepas penentuan penalti memihak kepada Argentina di Sao Paolo.

Van Gaal selepas ini akan mengambil alih tugas selaku jurulatih Manchester United manakala bekas jurulatih Real Madrid dan Korea Selatan, Guus Hiddink akan menggantikan tempatnya buat kali kedua bagi mengharungi kempen kelayakan Euro 2016.

“Saya mendengar jurulatih kebangsaan selepas ini mahu menggunakan gaya permainan Belanda. Saya sentiasa bermain dengan gaya Belanda dan saya juga sentiasa memberikan sesuatu yang lain.

“Mungkin ini akan membuka mata semua orang lain di Belanda dan membuatkan mereka berfikir kita bukan hanya memiliki satu sistem,” kata van Gaal yang mengakui perlawanan penentuan tempat ketiga tidak adil buat kedua-dua pasukan.

Bintang Belanda, Arjen Robben yang menjadi pemain paling berbahaya buat pasukannya sepanjang kejohanan berkata tiada keraguan yang Oranje sudah melepasi jangkaan.

“Tiada siapa menjangka kami akan berada di kedudukan empat terakhir. Kami amat layak untuk menjuarai tempat ketiga dengan cara bagaimana kami bermain dalam kejohanan ini,” kata Robben yang mengakui masih belum memutuskan untuk beraksi di Piala Dunia Russia 2018 atau tidak. - Reuters