MELAKA - Lebih 95 peratus graduan Sijil Kemahiran Malaysia (SKM) Pusat Latihan Teknologi dan Vokasional (PLTV) Kolej Antarabangsa Yayasan Melaka (KAYM) mendapat pekerjaan selepas menamatkan pengajian.

Ketua Eksekutif KAYM, Datuk Saroni Judi berkata, kemampuan untuk memperoleh pekerjaan itu kerana KAYM menekankan aspek praktikal kepada pelajarnya supaya mereka dapat bersaing dan mempunyai nilai tambah tersendiri selepas tamat pengajian.

"Selain itu hubungan baik KAYM dengan pihak industri berjaya menyediakan mereka bagi memenuhi permintaan pasaran pekerjaan.

"Antaranya mereka bekerja sebagai juruteknik, jurueletrik atau mekanik di syarikat-syarikat terkemuka seperti Westport Malaysia dan CTWO Engineering. Ada juga bekerja sendiri dengan pendapatan bulanan sehingga RM2,000," katanya melalui satu kenyataan media hari ini.

Saroni berkata, pencapaian graduan KAYM itu juga selaras dengan matlamat memberi pendidikan teknikal dan latihan vokasional berkualiti agar dapat melahirkan tenaga kerja berkemahiran tinggi dalam pelbagai bidang.

Katanya, usaha mentransformasi ekonomi Malaysia menjadi sebuah negara maju memerlukan banyak tenaga kerja mahir yang akan menjadi nadi penggerak dalam usaha tersebut.

Menurutnya, KAYM menawarkan pelbagai kursus SKM seperti juruterknik elektrik dan automatif, pelukis pelan senibina, pembuatan roti, pembuatan pastri, aminasi dan "aviation sheet metal“ secara percuma kepada yang mereka yang berminat.

Justeru, katanya, mereka yang berminat mengikuti pengajian di KAYM diminta menghubungi talian 06-2824251 atau 06-2817732 atau hadir sendiri berjumpa dengan pegawai-pegawai KAYM untuk pendaftaran.