GEORGE TOWN - Seorang lelaki yang melarikan diri ketika dibawa ke Mahkamah Majistret di sini untuk pertuduhan memiliki dadah Selasa lepas, menyerah diri di Ibu Pejabat Polis Daerah Timur Laut hari ini.

Mohamad Faisal Naina Mohamad, 40, menyerah diri pada 8.15 pagi.

Ketua Polis Daerah Timur Laut ACP Mior Faridalatrash Wahid dalam kenyataan ringkas berkata lelaki itu akan direman pada 2.30 petang ini.

Dalam kejadian 8.40 pagi Selasa itu, suspek yang digari secara berangkai bersama-sama 14 lelaki lain melarikan diri sebaik kenderaan polis yang membawanya tiba perkarangan mahkamah itu.

Lelaki terbabit ditahan di Taman Tun Sardon di sini kerana disyaki memiliki dua tiub dadah jenis heroin, 13 Jun lepas. - BERNAMA