KUALA LUMPUR - Fenomena El Nino yang dijangka melanda negara pada Jun hingga Ogos ini dikhuatiri akan meningkatkan kes demam denggi di Malaysia.

Ketua Pengarah Kesihatan, Datuk Dr. Noor Hisham Abdullah berkata,  fenomena ‘El-Nino’ menyebabkan musim panas dan kering di negara ini.

“Cuaca panas mempengaruhi tabiat nyamuk dan virus denggi. Peningkatan suhu menyebabkan nyamuk lebih aktif menggigit.

“Tempoh replikasi virus juga jadi lebih singkat sehingga berpotensi menyebabkan virus disebarkan dengan lebih cepat,” katanya melalui satu kenyataan media hari ini.

Justeru, Noor Hisham  menggesa masyarakat meningkatkan aktiviti ‘cari dan musnah’ tempat pembiakan aedes terutama semasa dan selepas El Nino berlaku.

Katanya, orang ramai juga digalakkan melindungi diri daripada gigitan nyamuk aedes dengan menggunakan repelan atau memakai pakaian berlengan panjang atau seluar panjang.

Beliau dalam pada itu memaklumkan seorang wanita berusia 57 tahun di Selangor mangsa terbaru maut akibat kes denggi pada minggu lalu.

Menurutnya, kes kematian denggi yang dicatatkan di seluruh negara sejak 1 Januari hingga 17 Mei lalu sebanyak  68 kematian.

Selain itu, katanya,  tren peningkatan kes denggi  sejak dua minggu lalu didapati bertambah dua hingga 10 peratus seminggu.

“Sebanyak 1,279 kes denggi dilaporkan dari 11 hingga 17 Mei 2014 menjadikan jumlah keseluruhan kes denggi yang dilaporkan di seluruh negara sejak 1 Januari  33,456 kes,” katanya.