<p style="text-align: justify;">BUTTERWORTH - Sebanyak 1,100 liter minyak diesel bersubsidi, yang dipercayai cuba diseleweng, dirampas Pejabat Kementerian Perdagangan Dalam Negeri dan Kepenggunaan (PPDNKK) Seberang Perai Tengah (SPT) di sebuah stesen minyak di Jalan Jelawat di sini, hari ini.</p>
<p style="text-align: justify;">Ketua Pegawai Penguatkuasa PPDNKK Md Nasir Mohamed berkata pemandu lori berusia 25 tahun, yang sedang mengisi minyak diesel ke dalam lori itu, juga ditahan dalam serbuan 10 pagi itu.</p>
<p style="text-align: justify;">"Kami menemui sebuah tong berisi 1,100 diesel subsidi dalam lori tiga tan itu.</p>
<p style="text-align: justify;">"Stesen minyak itu merupakan yang keempat dikunjungi lelaki berkenaan untuk memenuhkan tangkinya kerana setiap stesen minyak membenarkan penjualan diesel maksimum sebanyak 250 liter sahaja," katanya kepada pemberita di sini.</p>
<p style="text-align: justify;">Hasil siasatan mendapati diesel itu dikumpulkan di gudang milik satu sindiket sebelum dijual kepada pihak ketiga dengan harga lebih murah daripada harga industri iaitu RM2.80 seliter.</p>
<p style="text-align: justify;">"Sindiket itu menjalankan aktiviti membeli minyak subsidi dan menjualnya kepada pihak ketiga sejak beberapa bulan lepas, tetapi mereka sentiasa dapat meloloskan diri setiap kali serbuan kami.</p>
<p style="text-align: justify;">"Ini kerana sindiket itu dipantau sekumpulan tonto di sekitar kawasan Seberang Jaya," katanya. - BERNAMA</p>