<p style="text-align: justify;">Aceh - Seorang wanita tempatan mungkin berdepan hukuman sebat dengan rotan walaupun dia sebenarnya menjadi mangsa rogol beramai-ramai di rumahnya di Langsa minggu lalu.</p>
<p style="text-align: justify;">Pengarah Agensi Syariah Islam Langsa, Ibrahim Latif berkata, wanita berusia 25 tahun itu boleh disebat jika siasatan pihak berkuasa mendapati dia dan pasangan lelakinya melanggar kanun undang-undang syariah Aceh.</p>
<p style="text-align: justify;">“Wanita terbabit disyaki berdua-duaan dengan seorang lelaki sebelum dirogol beramai-ramai,” katanya.</p>
<p style="text-align: justify;">Wilayah Aceh melaksanakan undang-undang syariah yang menetapkan peraturan dan hukuman bagi mengawal tingkah laku manusia menurut Islam.</p>
<p style="text-align: justify;">Ia bukan saja dikenakan ke atas Muslim di Acheh malah dikuatkuasakan ke atas individu bukan Islam.</p>
<p style="text-align: justify;">Menurut kanun berkenaan, pesalah khalwat boleh dirotan antara tiga hingga sembilan kali atau denda antara Rp2.5 juta (RM700) hingga Rp10 juta (RM2,800).</p>
<p style="text-align: justify;">Bagaimanapun ia menimbulkan tanda tanya kerana kanun berkenaan tidak menyediakan hukuman bagi kesalahan merogol.</p>
<p style="text-align: justify;">Setakat ini Aceh hanya mempunyai empat kanun - membabitkan hal ehwal agama, pemujaan dan simbol-simbol agama; khamar (arak) dan maisir (judi), serta berkhalwat.</p>
<p style="text-align: justify;">Ibrahim berkata, disebabkan undang-undang sedia ada tidak memperuntukkan hukuman bagi kesalahan rogol, pesalah akan dikenakan tindakan menurut akta jenayah.</p>
<p style="text-align: justify;">Wanita itu dilaporkan dirogol bergilir-gilir kira-kira jam 1 pagi pada 1 Mei lalu.</p>
<p style="text-align: justify;">Mereka diintip sembilan penduduk kampung yang kemudian menyerbu dan mengikat lelaki terbabit sebelum dikurung di dalam almari.</p>
<p style="text-align: justify;">Wanita itu kemudian dirogol bergilir-gilir sebelum diserah kepada ketua kampung untuk dikenakan tindakan.</p>
<p style="text-align: justify;">Tiga suspek ditahan polis kemudian, manakala enam yang lain masih diburu.- Agensi</p>