KUALA LUMPUR - Penasihat DAP, Lim Kit Siang mendakwa Bernama memang memplagiat berita mengenai pemilihan presiden Indonesia yang disiarkan Jakarta Globe baru-baru ini.

Beliau mendakwa, keempat-empat artikel terlibat iaitu dua oleh Jakarta Globe dan dua oleh Bernama boleh dimuat turun dengan mudah menerusi internet membuktikan perkara itu.

“Ia dengan mudah merangkumi bahawa Bernama sememangnya bersalah kerana memplagiat dan bukan hanya sedikit asas tentang dakwaan itu,” dakwanya melalui satu kenyataan media hari ini.

Kit Siang mendakwa, insiden itu memalukan bidang kewartawanan di Malaysia dan Bernama tidak sepatutnya memanjangkan episod memalukan itu dengan segera membuat permohonan maaf.

Dakwanya, Bernama perlu mengambil tindakan terhadap wartawan yang membuat perkara itu kerana bukan sahaja memalukan organisasi tersebut, malah memalukan Malaysia.

Media Indonesia mendakwa Bernama yang merupakan agensi berita nasional negara ini memuat naik dua artikel Jakarta Globe "ayat demi ayat" dan memadam nama penulis asalnya.

Artikel yang dimuat naik Bernama "perkataan demi perkataan" dan nama penulis asalnya diganti dengan seorang wartawan Bernama.

Ketua Pengarang Bernama, Datuk Zulkefli Salleh dalam reaksi beliau menegaskan pihaknya sedang menyiasat dakwaan tersebut.

Menurut beliau, wartawan berkenaan digantung tugas sementara siasatan dalaman dijalankan dan tindakan tegas akan diambil jika dia didapati bersalah. - mynewshub.my