KUALA LUMPUR - Insiden pesawat Boeing 777 yang terhempas di Ukraine pada Khamis menjadi sejarah hitam kedua untuk syarikat penerbangan Malaysia Airlines (MAS) tahun ini, iaitu lebih empat bulan selepas insiden kehilangan MH370 pada 8 Mac lepas.

Pada 8 Mac lepas penerbangan MH370 dengan 227 penumpang dan 12 anak kapal hilang pada 12.41 tengah malam selepas sejam berlepas dari Lapangan Terbang Antarabangsa KL dalam penerbangan ke Beijing.

Namun selain dua insiden tahun ini, MAS turut mempunyai beberapa insiden nahas udara lain sejak syarikat itu ditubuhkan pada 1937. Berikut antara kes lain membabitkan syarikat penerbangan itu:-

*Nahas udara Tanjung Kupang - Pada Disember 1977 penerbangan domestik MH653 dari Pulau Pinang ke Kuala Lumpur dengan pesawat Boeing 737-2H6, terhempas di Tanjung Kupang, Johor dan mengorbankan 100 nyawa dalam apa yang didakwa kes rampasan pesawat pertama di negara ini.

Pesawat dikatakan dirampas individu tidak dikenali, memaksa juruterbang mengalih laluan ke Singapura sebelum ditembak mati oleh individu tersebut, menyebabkan pesawat hilang kawalan. Kes masih tidak berjaya diselesaikan sehingga kini.

Kejadian itu bagaimanapun mencetuskan penubuhan Unit Keselamatan Penerbangan.

*Nahas udara Tawau - Pada September 1995, 34 terkorban daripada 53 penumpang dan anak kapal apabila penerbangan MH2133 dari Kota Kinabalu ke Tawau, Sabah gagal mendarat dengan selamat.

Laporan hasil siasatan mendapati insiden mungkin disebabkan kegagalan juruterbang mengikut prosedur operasi standard selain pembantu juruterbang yang gagal memberi amaran mengenai pengendalian tidak selamat kepada juruterbang dan mengambil alih penerbangan itu.

Faktor lain yang turut menyumbang kepada insiden itu juga dikatakan berpunca daripada kegagalan pegawai kawalan trafik udara memberikan servis yang baik hari itu.

Terbaharu, penerbangan MH17 yang terhempas di Ukraine dipercayai ditembak jatuh semasa dalam penerbangan dari Amsterdam ke Kuala Lumpur membawa 298 orang - 283 penumpang dan 15 anak kapal. - BERNAMA