KUALA LUMPUR - Aliran trafik di beberapa kawasan di Lebuhraya Utara-Selatan (Plus) dilaporkan bergerak perlahan setakat 5 petang tadi.

Jurucakap Pusat Kawalan Trafik Plus Expressways Sdn Bhd berkata aliran trafik di Sungai Petani ke Sungai Dua, Bukit Merah ke Taiping dan Changkat Jering ke Kuala Kangsar dilaporkan bergerak perlahan berikutan pertambahan bilangan kenderaan yang pulang ke ibu kota.

Kenderaan turut dilaporkan bergerak perlahan di laluan dari Sungai Perak menuju Terowong Menora dan Hentian Pulai ke Hentian Sebelah Simpang Pulai di Perak.

Beliau memberitahi Bernama kesesakan turut berlaku di Gua Tempurung menuju Tapah dan dari Sungkai ke Slim River.

Sementara itu jurucakap Lembaga Lebuhraya Malaysia (LLM) berkata aliran trafik di Lebuhraya Karak menuju pantai timur di kedua-dua arah dilaporkan bergerak lancar.

Maklumat terkini trafik boleh didapati menerusi talian bebas tol PLUSline 1800-88-0000 atau laman sesawang www.twitter.com/plustrafik dan hotline Lembaga Lebuhraya Malaysia 1800-88-7752 atau www.twitter.com/LLMinfotrafik. - BERNAMA