KUALA LUMPUR - Sidang Parlimen tergempar bagi membentangkan usul mengenai tragedi pesawat Malaysia Airlines (MAS) MH17 akan diadakan pada 23 Julai ini.

Yang Dipertua Dewan Rakyat, Tan Sri Pandikar Amin Mulia berkata, beliau menerima surat pemaklumkan memanggil mesyuarat khas Dewan Rakyat itu yang ditandatangani oleh Perdana Menteri, Datuk Seri Najib Tun Razak semalam.

"Kerajaan memerlukan Dewan Rakyat bersidang pada hari Rabu, 23 Julai 2014 bermula pukul 10 pagi bagi membahaskan usul mengenai tragedi MH17.

"Perkara ini adalah selaras dengan Peraturan 11 (3) Peraturan-Peraturan Majlis Mesyuasat Dewan Rakyat," katanya dalam satu kenyataan media.

Sehubungan itu, katanya, Setiausaha Dewan Rakyat, Datuk Roosme Hamzah telah menyusul dengan mengeluarkan Pemberitahuan Panggilan Mesyuarat kepada semua Ahli Parlimen.

Media semalam melaporkan, Najib memutuskan untuk memanggil sidang Parlimen tergempar bagi membentangkan usul mengutuk tindakan tidak berperikemanusiaan ke atas pesawat MH17 yang dipercayai ditembak jatuh di Ukraine.

Beliau dipetik berkata, sidang tergempar itu adalah bagi menyatakan pendirian tegas rakyat Malaysia terhadap tragedi malang itu.

Kata Perdana Menteri, Malaysia mengutuk sekeras-kerasnya tindakan tidak berhati perut, tidak bertamadun, bersifat ganas lagi tidak bertanggungjawab itu.