ALOR GAJAH - Bekalan ikan di seluruh negara dijangka mencukupi bagi menampung keperluan pengguna sempena sambutan Aidilfitri walaupun dalam keadaan cuaca tidak menentu pada masa ini, kata Pengerusi Lembaga Kemajuan Ikan Malaysia (LKIM) Datuk Irmohizam Ibrahim.

Beliau berkata LKIM mengambil pelbagai langkah termasuk membekukan sementara lesen mengeksport ikan dalam tempoh musim perayaan itu bagi memastikan sumber itu tidak berkurangan sehingga mengakibatkan pengguna terputus bekalan ikan.

Katanya LKIM juga akan memberi tumpuan terhadap aktiviti mengimport ikan yang menjadi pilihan utama pengguna di negara ini antaranya kembung, selar, pelaling, cencaru, selayang, keli dan talapia.

"Usaha mengimport bekalan ikan ini dilaksanakan secara bersepadu dengan Persatuan Nelayan Kebangsaan (Nekmat)," katanya kepada pemberita selepas menyempurnakan Program Majlis Ramah Mesra bersama Persatuan Nelayan Kawasan (PNK) Melaka Barat di Kuala Sungai Baru di sini hari ini.

Turut hadir Ketua Pergerakan Puteri Umno Mas Ermieyati Samsudin yang juga anggota Parlimen Masjid Tanah dan Pengarah LKIM Melaka Baharin Omar.

Irmohizam berkata pihaknya juga meminta Nekmat untuk membekalkan ikan sejuk beku sebagai langkah persediaan sekiranya stok bekalan ikan di pusat pengumpulan seluruh negara mencatatkan kemerosotan ketara.

Selain itu, beliau berkata LKIM juga bekerjasama dengan Lembaga Pemasaran Pertanian Persekutuan bagi memastikan bekalan ikan segar dapat dipasarkan di pasar tani seluruh negara selain pengguna boleh membelinya pada harga berpatutan. - BERNAMA