KAWASAN Greenland atau dalam maksud bahasa Inggerisnya ialah Tanah Hijau sebenarnya adalah sebuah pulau yang terletak di utara Lautan Atlantik dan di timur laut Kanada.

Keluasan Greenland ialah 2,175,000 km persegi dan ia merupakan pulau yang paling besar di dunia.

Pulau Greenland merupakan sebahagian daripada wilayah Denmark.

Pada tahun 1979, ia diberi kuasa pemerintahan sendiri dan semenjak tahun 1985 tidak lagi termasuk dalam Kesatuan Eropah (EU).

Ibu kota pulau itu ialah Nuuk atau Godthab dalam bahasa Denmark.

Kawasan inilah yang bakal menjadi laluan lapan peserta cabaran sulung negara dalam Ekspedisi Greenland 2014 yang bakal dilaksanakan pada 24 April hingga 21 Mei ini.

<strong>Kesemua peserta bakal berjalan kaki merentasi pulau terbesar dan sejuk itu sejauh 550km selama kira-kira 35 hari dengan diketuai oleh pendaki negara Muhamad Muqharabbin Mokhtaruddin.</strong>

<strong>Greenland 2014 adalah anjuran Kelab Eksplorasi Tujuh Benua (KE7B) dengan Muqharabbin atau Qobin merupakan Presidennya dan Penasihatnya ialah Datuk Akmar Hisyam Mokhles.</strong>

Felda merupakan penaja utama Greenland 2014.

Para peserta menjalankan persiapan rapi dengan bimbingan jurulatih Zainuidin Lot, Muhammad Illaham Ishak dan Siti Hanisah Sharuddin.

Para peserta menjalani latihan di pelbagai lokasi dalam usaha membuat persiapan dan menyesuaikan diri dengan keadaan tidak menentu di Greenland nanti terutamanya soal suhu yang sejuk melampau.

Menurut Qobin suhu di Greenland boleh mencecah -46°C darjah celsius dan cuaca boleh berubah dengan mendadak serta tiupan angin yang kuat.

Para peserta sebelum ini pernah menjalani latihan cuaca sejuk di pusat permainan salji di i-City Shah Alam di Snow Walk hasil kerjasama KE7B dengan i-City. - <strong>MYNEWSHUB.MY</strong>

Oleh : <strong>IBNU KHUSAIRY ARIS</strong>