<p style="text-align: justify;">KUALA LUMPUR - Lembaga Hasil Dalam Negeri (LHDN) menerima sebanyak 2,614,486 Borang Nyata Cukai Pendapatan (BNCP) Tahun Taksiran 2013 melalui kaedah e-Filing sehingga tarikh akhir penyerahan semalam.</p>
<p style="text-align: justify;">Pegawai Perhubungan Awam LHDN, Masrun Maslim berkata, jumlah menunjukkan peningkatan 14.13 peratus berbanding penerimaan BNCP secara dalam talian iaitu sebanyak 2,290,788 borang pada tahun lalu.</p>
<p style="text-align: justify;">"Peningkatan bilangan BNCP yang diterima melalui kaedah e-Filing ini menunjukkan bertambahnya kesedaran tentang faedah penggunaan e-Filing dalam kalangan pembayar cukai.</p>
<p style="text-align: justify;">"E-Filing bukan sahaja mudah, tepat dan selamat, malah ia boleh dilakukan pada bila-bila masa dan di mana-mana sahaja serta membantu mempercepatkan pemprosesan taksiran cukai dan bayaran balik cukai terlebih bayar," katanya melalui satu kenyataan media hari ini.</p>
<p style="text-align: justify;">Masrun dalam pada itu memberitahu, BNCP yang dihantar melalui e-Filing pada tahun 2012 sebanyak 1,761,503 borang dan pada tahun 2011 cuma 1,761,503 borang.</p>
<p style="text-align: justify;">Selain itu, katanya, sistem e-Filing akan mengalami gangguan sementara bermula pukul 8 pagi hingga 8 malam pada 17 Mei 2014 ini bagi tujuan penyelenggaraan.</p>
<p style="text-align: justify;">"Semua aplikasi e-Filing, e-Filing Ejen Cukai (TAeF), Sistem Pendaftaran Sijil Digital (SPSD) dan Sistem Penghantaran Borang
Elektronik Secara Berkelompok (e-BaS) tidak dapat dicapai pada tempoh tersebut," katanya.</p>
<p style="text-align: justify;">Orang ramai yang mempunyai sebarang pertanyaan berkaitan percukaian diminta menghubungi talian 1-800-88-5436 atau melayari laman web www.hasil.gov.my. - mynewshub.my</p>