KUALA LUMPUR - Naib Presiden UMNO, Datuk Seri Dr. Ahmad Zahid Hamidi mengingatkan UMNO Terengganu supaya sentiasa bersiap siaga menghadapi apa sahaja situasi politik yang sedang melanda negeri itu pada waktu ini.

Beliau turut mengingatkan semua ahli UMNO Terengganu bahawa kepentingan parti mesti mendahului kepentingan lain dan tidak boleh membiarkan musuh parti itu menguasai pertimbangan politik mereka.

"UMNO Terengganu harus bersiap siaga dalam apa juga situasi politik yang sedang melanda. Ketaat-setiaan ahli-ahli UMNO akar umbi sedang diuji.

"Kepentingan parti harus mendahului kepentingan lain-lain. Jangan biarkan elemen kemusnahan oleh musuh dalam dan luar parti menguasai pertimbangan politik kita," tegasnya melalui satu kenyataan media hari ini.

Ahmad Zahid berkata, kepercayaan kepada pucuk pimpinan hendaklah menjadi tonggak semua lapisan kepimpinan dan ahli parti itu demi memperkasakan keutuhan parti UMNO.

Kenyataan beliau merujuk kepada tindakan bekas Menteri Besar Terengganu, Ahmad Said bertindak keluar UMNO dan mengumumkan dirinya kini wakil rakyat bebas selepas diminta meletak jawatan.

Sementara itu, Naib Presiden UMNO, Datuk Seri HishammuddinTun Hussein semalam meminta semua ahli UMNO Terengganu bersikap matang dalam isu itu dengan meletakkan kesetiaan parti sebagai keutamaan mereka.

Menurutnya, Ahmad Said melakukan kesilapan kerana mengambil keputusan keluar parti sedangkan beliau sepatutnya akur dengan surat yang ditandatanganinya berhubung jawatan yang disandangnya itu sebelum ini.

Tegasnya, tidak ada sebab untuk Ahmad Said bertindak sebegitu sehingga mencemarkan imej parti.

Justeru, beliau menyeru semua pihak terutama UMNO Terengganu supaya rasional, bertindak bijak dan tidak mengambil keputusan melulu hingga melangkau kepentingan parti.

"Kedudukan kerajaan Barisan Nasional (BN) di Terengganu wajar dipertahankan dalam apa jua keadaan demi memelihara mandat yang diberikan rakyat.

"Ketika Terengganu diperintah pembangkang, banyak masalah rakyat tidak mampu diselesaikan. Jangan kita biarkan pisang berbuah dua kali dan meletakkan rakyat dalam situasi sukar," katanya.

Beliau turut meminta semua pihak memberi ruang kepada pucuk pimpinan parti menggunakan segala saluran yang ada untuk menyelesaikan kemelut itu.

"Jangan terburu-buru atau melatah berhadapan ujian ini kerana lawan sentiasa menunggu untuk mengambil kesempatan. Marilah kita rapatkan barisan demi parti keraman ini khususnya UMNO Terengganu," katanya.