KUALA LUMPUR - Majlis Konsultasi Perpaduan Negara (MKPN) masih mendapatkan input daripada pihak-pihak berkepentingan termasuk Badan-Badan Bukan Kerajaan (NGO) dalam proses menyediakan draf Rang Undang-Undang (RUU) Keharmonian Nasional.

Menyatakan demikian, Menteri di Jabatan Perdana Menteri Nancy Shukri berkata, draf RUU itu belum disiapkan seperti yang digembar-gemburkan oleh pihak-pihak tertentu.

Berucap dalam Majlis Berbuka Puasa bersama Kelab UMNO Luar Negara di sini hari ini, beliau berkata, input yang diterima akan dikemukakan kepada Jabatan Peguam Negara untuk diperhalusi.

"Cadangan-cadangan ini akhirnya akan tertakluk kepada pertimbangan dan persetujuan Jemaah Menteri selaku badan muktamad," katanya.

Lebih 40 orang ahli kelab UMNO luar negara menghadiri majlis berbuka puasa itu yang terdiri daripada pelajar-pelajar yang menuntut di luar negara.

Dalam ucapannya Nancy turut menasihati para pelajar agar tidak mudah terpengaruh dengan berita tidak benar disampaikan oleh sesetengah pihak yang dilihat hanya mahu menghuru-harakan negara.

Sementara itu, Presiden Kelab UMNO Nottingham, Nik Zakirah Farhanis Zakimi berkata kelab UMNO merupakan platform yang berkesan dalam memberi penerangan berkenaan isu semasa negara kepada pelajar-pelajar di luar negara.

"Dengan adanya kelab ini, maka pelajar tidak ketinggalan dengan maklumat baru dan isu semasa.

"Ia juga adalah medium untuk kami berinteraksi," katanya. - BERNAMA