TEMERLOH - Tengku Mahkota Pahang, Tengku Abdullah Sultan Ahmad Shah hari ini berkenan menziarahi dan menyampaikan sumbangan kepada mangsa ribut di beberapa buah kampung di daerah ini semalam.

Baginda turut memberi jaminan kesemua mangsa yang terlibat akan diberikan bantuan oleh kerajaan negeri dan Majlis Ugama Islam dan Adat Melayu Pahang (MUIP).

"Satu kerja bergotong royong secara bersepadu juga akan diadakan dalam tempoh terdekat anjuran kerajaan negeri bagi membaik pulih rumah mangsa ribut dan kita akan usahakan sebelum hari raya ini," titah baginda.

Tengku Abdullah bertitah semua jentera pihak kerajaan, Jawatankuasa Kemajuan dan Keselamatan Kampung (JKKK) dan badan bukan kerajaan (NGO) diminta bersama-sama bergotong royong memulihkan rumah mangsa yang rosak.

Baginda bertitah demikian semasa majlis penyampaian sumbangan Jabatan Kebajikan Masyarakat (JKM) kepada 164 mangsa ribut dari empat buah kampung di Masjid Kampung Gajah Mati di sini hari ini.

Turut hadir Anggota Dewan Undangan Negeri Lanchang Datuk Mohd Sharkar Shamsuddin yang juga Pengerusi Jawatankuasa Pelancongan dan Kebudayaan negeri dan Ketua Polis Pahang Datuk Sharifuddin Abdul Ghani.

Baginda turut menasihati agar kesemua mangsa bersabar menghadapi dugaan itu.

Dalam kejadian ribut yang melanda beberapa buah kampung di Temerloh kira-kira pukul 5.30 petang semalam, 228 rumah, dua dewan orang ramai dan sebuah dewan sekolah rosak akibat dipukul ribut.

Pegawai Daerah Temerloh Datuk Taarif Abdul Rahman berkata, 1,192 penduduk terlibat dalam kejadian itu dan dua penduduk turut dilaporkan mengalami kecederaan ringan akibat dihempap kayu.

Katanya, jumlah kerugian masih dalam taksiran pihak jawatankuasa bencana daerah. - BERNAMA