<strong>Brazil 3 Croatia 1</strong>

SAO PAULO - Budak poster Brazil, Neymar meledakkan dua gol sebelum Oscar melengkapkan jaringan ketiga yang menghadiahkan tuan rumah kemenangan dramatik 3-1 ke atas Croatia pada perlawanan pembukaan Piala Dunia, Kumpulan A di Corinthians Arena.

Begitupun, jaringan kedua peribadi bintang Barcelona itu pada minit ke-72 menerusi sepakan penalti dianggap penuh kontroversi apabila pengadil dari Jepun, Yuichi Nishimura menyalahkan kapten Croatia, Dejan Lovren kerana menjatuhkan Fred sekalipun pemain itu dilihat sengaja merebahkan badan.

Apa pun, jaringan pertama Neymar yang dianggap bintang harapan tuan rumah pada minit ke-29 jelas menjadi pencetus utama kebangkitan Brazil selepas Croatia terlebih dulu di depan hasil jaringan sendiri Marcelo pada minit ke-11.

Selain menjadi gol pertama Piala Dunia kali ini, Marcelo yang juga tonggak gergasi Sepanyol, Real Madrid turut merakamkan rekod apabila bergelar pemain pertama dari Brazil yang meledak jaringan sendiri sepanjang kempen Piala Dunia.

Jentera pertahanan Brazil nampak goyah apabila Ivica Olic mudah berjaya melepasi beberapa pertahanan lawan termasuk kapten, Thiago Silva, sebelum melepaskan sepakan lintang rendah yang dikuis Nikica Jelavic sebelum Marcelo menampannya ke gawang sendiri membuatkan penjaga gol, Julio Cesar sekadar terpaku.

Namun, hasil gerakan cantik bersama Oscar, Neymar kembali mencetus riuh penyokong juara dunia lima kali itu menerusi gol pertamanya apabila rembatan rendah dari jarak 25 meter gagal dibaca penjaga gol, Stipe Pletikosa.
Dan ketika Croatia terdesak memburu jaringan penyamaan, Oscar yang juga bintang Chelsea menampilkan magisnya apabila dengan mudah memperdaya tiga pemain lawan sebelum melepaskan rembatan yang tepat ke gawang lawan pada minit terakhir perlawanan.

Dua gol Neymar pada perlawanan kali ini menambah jumlah jaringannya buat Brazil kepada 33 dalam 50 penampilan.

Kemenangan turut meredakan sedikit ketegangan yang melanda negara Amerika Selatan itu sebelum kejohanan terulung itu bermula apabila berlaku beberapa siri rusuhan keganasan yang membantah wang yang digunakan kerajaan bagi menganjurkan Piala Dunia. - Reuters