KUALA LUMPUR - Warga pendidik mempunyai tanggungjawab besar sebagai ejen kerajaan dalam membela nasib rakyat dan memajukan negara melalui pendidikan, kata Timbalan Menteri Pendidikan II P. Kamalanathan.

Beliau berkata kerajaan juga memandang tinggi profesion perguruan kerana golongan itu mampu mengubah nasib sesebuah masyarakat dan negara.

"Profesion guru ini adalah lebih mulia daripada mana-mana profesion yang ada dalam dunia ini. Doktor juga pekerjaan mulia, tetapi guru mampu menyelamatkan suatu generasi dan jumlahnya tidak terbilang," katanya ketika merasmikan Festival Hari Guru (FHG2014) di sini, hari ini.

Beliau turut menyifatkan penganjuran FHG2014 selama tiga hari bermula hari ini di Pusat Dagangan Dunia Putra (PWTC) itu sebagai penghormatan kepada warga pendidik, khususnya di Lembah Klang.

Sepanjang enam tahun penganjurannya, ini kali pertama festival anjuran bersama Kementerian Pendidikan dan Kumpulan Utusan itu diadakan di Kuala Lumpur selepas terdahulu di Terengganu, Pahang, Sarawak dan Negeri Sembilan, katanya.

Beliau percaya festival sedemikian mampu melahirkan modal insan cemerlang melalui pelbagai aktiviti berasaskan pendidikan dan interaksi dua hala antara masyarakat setempat dan golongan pendidik.

Sementara itu, beliau berkata pemilihan tema Hari Guru tahun ini iaitu 'Guru:Pencetus Kreativiti, Penjana Inovasi' bertepatan dengan peranan golongan itu sebagai penggerak utama proses transformasi pendidikan.

"Negara amat bergantung kepada keutuhan perkongsian kemajuan pendidikan setiap lapisan rakyatnya selaras usaha kerajaan dalam meletakkan sistem pendidikan negara ke pentas antarabangsa," katanya.

Sempena sambutan Hari Guru tahun ini, beliau menyarankan semua rakyat Malaysia terutamanya yang telah menamatkan persekolahan untuk menjejak kembali guru-guru mereka dan menyampaikan penghargaan kepada golongan itu.

Hari Guru disambut pada 16 Mei setiap tahun sempena memperingati tarikh penerimaan cadangan Penyata Razak pada tahun 1956 yang kemudiannya termaktub sebagai Dasar Pendidikan Kebangsaan. - BERNAMA