KUALA LUMPUR - DAP menggesa kerajaan Selangor mewujudkan sebuah jawatankuasa khas untuk menyelesaikan masalah rakyat Selangor bukan Islam disangka Islam berikutan kesilapan dalam pendaftaran sijil kelahiran atau kad pengenalan.

Penasihat DAP, Lim Kit Siang berkata, Menteri Besar, Tan Sri Abdul Khalid Ibrahim perlu membantu golongan tersebut menukar nama atau status agama dalam kad pengenalan mereka supaya mereka tidak lagi disangka beragama Islam.

Beliau turut menggesa kerajaan Persekutuan membentuk jawatankuasa melibatkan Jabatan Pendaftaran Negara dan Jabatan Agama Islam negeri untuk menangani beratus kes bukan Islam dianggap sebagai muslim kerana kesilapan pada sijil kelahiran dan kad pengenalan.

“Menteri Besar Selangor perlu juga memberi perhatian penuh kes Zarinah Abdul Majid yang ditahan oleh JAIS ketika majlis perkahwinan Hindunya. JAIS perlu membantu Zarinah menukar status agama dalam kad pengenalannya kepada agama Hindu.

“Abdul Khalid perlu meminta JAIS menghantar kepadanya laporan mingguan sehingga Zarinah dapat menukar status agama tersebut,” katanya dalam satu kenyataan media hari ini.

JAIS baru-baru ini menyerbu majlis perkahwinan yang Zarinah yang dijalankan mengikut upacara Hindu di kuil di Petaling Jaya selepas menerima aduan mengenai pengantin perempuan itu dipercayai beragama Islam.

Ahli Jawatankuasa PAS Pusat, Dr. Riduan Mohamad Nor bagaumanapun menyokong tindakan JAIS menyerbu kuil Hindu tersebut kerana tindakan berkenaan bertujuan menyelamatkan akidah seorang umat Islam berdasarkan maklumat diterima. ri.

"Bagi umat Islam, tindakan JAIS amat wajar kerana ia berjaya menyelamatkan akidah umat Islam daripada terkeluar dari garis Islam,” tegas Riduan. - mynewshub.my