MELAKA - Kes kemalangan elektrik di negara ini menunjukkan trend penurunan sejak 2010, kata Pengurus Besar Kanan (Senggaraan Aset) Bahagian Penghantaran Tenaga Nasional Berhad (TNB) Ho Peng Choong.

Beliau berkata sebanyak 46 kes kemalangan elektrik dilaporkan pada tahun lepas berbanding 55 kes (2012); 2011 (62 kes) dan 2010 (69 kes).

"Antara punca utama kemalangan elektrik termasuk pemasangan dan senggaraan yang tidak sempurna, tidak mematuhi prosedur kerja yang selamat serta pencerobohan elektrik," katanya kepada pemberita selepas pelancaran Kempen Kesedaran Elektrik peringkat negeri Melaka di sini, hari ini.

Kira-kira 300 pelajar dan guru dari 33 buah sekolah seluruh Melaka terlibat dalam kempen yang bertujuan menyalurkan maklumat dan memupuk kesedaran mengenai kepentingan keselamatan elektrik itu.

Katanya trend penurunan tersebut berikutan kesedaran masyarakat mengenai kepentingan dan risiko keselamatan elektrik.

Ho berkata sebanyak 105 kes kematian akibat kemalangan elektrik turut dilaporkan dalam tempoh empat tahun itu.

Sementara itu, beliau berkata TNB komited untuk terus memberi kefahaman tentang pengendalian peralatan elektrik dengan betul dan selamat agar kadar kemalangan elektrik dapat dikurangkan.

Katanya kempen kesedaran itu yang diadakan sejak 2007 merupakan antara tanggungjawab korporat TNB kepada masyarakat terutamanya pelajar sekolah agar lebih peka terhadap penggunaan tenaga elektrik yang selamat.

Sebanyak 9,923 guru dan pelajar dari 1,588 sekolah rendah dan menengah seluruh negara menyertai kempen berkenaan, katanya. - BERNAMA